經史閣四言詩
作者：張衡
朝代：宋

paragraphs: 玄黄氤氳，混沌未死。
道隠冥默，文鬰雕跂。
蚩蚩熙熙，結繩而治。
誰鑿七竅，鴻濛拊髀。
馬圖鳥迹，彷彿文字。
羲軒勳華，授受一理。
典謨訓誥，渾渾無擬。
天生素王，躬服仁義。
憲章祖述，參贊經緯。
經揭日月，史嚴辭事。
九流說鈴，諸子疣贅。
秦灰小厄，魯壁闡秘。
白首齊生，口誦臆記。
枝葉扶疏，風流委靡。
漢興購求，六經大備。
舒向校讎，班馬傳紀。
爾雅同風，沿襲世次。
宋三百年，超軼姚姒。
際海薄天，聲教漸被。
惟此東邑，藹藹多士。
孔牆巍巍，重屋丹綺。
羣玉之府，五經之笥。
排籤插架，堆案盈几。
藻飾皇猷，馳騁帝軌。
蘭薰顔冉，玉潔曾史。
物忌太盛，道有中否。
何物壞宅，有士抱器。
壇荒杏老，墉鼠穴虺。
川竭珠逃，櫝破玉毀。
炷燈拭案，篇𡏖簡燬。
觀鸛雅鴉，魯魚亥豕。
斲輪糟粕，負蛉口耳。
忘筌舍蹄，出足棄履。
文未喪天，道不墜地。
起廢者誰，孟母之子。
薄言采藻，於彼沼沚。
鳩工捐資，不捐廩餼。
榱桷得宜，輪奐有煒。
肩摩踵接，出入槐市。
非此喬木，疇克大庇。
非我宗匠，孰主張是。
祖有令德，世濟其美。
休聲日流，與道終始。